《荒斋 其一》
清代·管棆

荒斋十笏地，独踞万峰首。重帘留烟云，一榻在郊薮。

日长尤胜年，城小真似斗。官舍接田家，相熟到鸡狗。

高枕看闲云，结夏作禅友。殷勤来青山，窈窕当户牖。

嵌空铺翠钿，著色杂粉黝。崇朝倏然化，惨澹绘妍丑。

雨晴风露间，变化随所有。谁施屏幛工，此真白描手。

作者简介：管棆，字青村，武进人。历官师宗知州。有《据梧诗集》。